《寄题钱伯茂致政奉议遥碧轩》
宋代·范浚

君不闻汉时遗荣两大夫，群公祖道倾京都。去尘寂寞绝继踵，但见画手空传图。

君今心事能超古，早束衣冠挂神武。掉头不待迫悬车，广受视君知孰愈。

世人分著金笼头，或贪微名鱼中钩。宁如君脱宦海去，饱看遥碧临清流。

似闻远目增明处，宛如画出城南句。款门何日赴幽期，坐挹云岑为君赋。

想当遐瞩穷天垠，吟怜修眉浓绿新。应嗤争利推车客，不惜青山碾作尘。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。